โหมะน์ตี

โหมะน์ตี ( ) เป็นอาหารพม่าชนิดหนึ่ง มีวัตถุดิบหลักเป็นเส้นแป้งหมักคล้ายกับเส้นขนมจีนของประเทศไทย โหมะน์ตีในแต่ละท้องถิ่นมีลักษณะและวัตถุดิบที่แตกต่างกัน โดยเฉพาะโหมะน์ตีแบบยะไข่ได้รับความนิยมมากที่สุด ส่วนโหมะน์ตีแบบมัณฑะเลย์ก็เป็นโหมะน์ตีที่มีชื่อเสียงมากเช่นกัน อย่างไรก็ตามโหมะน์ฮี่นก้าของเมืองมะละแหม่ง หรือข้าวเส้นของเมืองเชียงตุง ซึ่งเป็นอาหารที่มีลักษณะใกล้เคียงกันก็อาจถูกเรียกแทนว่าโหมะน์ตีได้

 ความหลากหลาย 
 โหมะน์ตีแบบยะไข่ () คือโหมะน์ตีของรัฐยะไข่ ทางภาคตะวันตกเฉียงเหนือของประเทศพม่า มีสองรูปแบบคือแบบน้ำกับแบบแห้ง แบบน้ำทำจากซุปใส่ปลายอดจากแห้ง หอมเจียว กระเทียม ผักชี พริกแดงและพริกหนุ่ม โรยหน้าด้วยอะจอ ทอดมัน หรือแคบหมู ส่วนแบบแห้งคือนำวัตถุดิบโหมะน์ตีมายำแล้วใส่น้ำพริกหนุ่ม ทำให้โหมะน์ตีแบบแห้งนี้มีสีออกเขียว
 โหมะน์ตีแบบมัณฑะเลย์ () หรือ น่านจี้โตะ () คือโหมะน์ตีของเมืองมัณฑะเลย์ ซึ่งมีวัตถุดิบหลักเป็นเนื้อสัตว์ ต่างจากแบบยะไข่ที่จะใช้ปลาทะเล เส้นที่ใช้มีลักษณะกลมหนา เรียกว่า น่านจี้ เนื้อสัตว์นำมาทำเป็นน้ำราด พร้อมใส่ผงมาซาลา ถั่วลูกไก่ และน้ำมันต่าง ๆ เพื่อแต่งกลิ่นและรสชาติ เมื่อจะรับประทานให้ตักน้ำแกงราดบนเส้น โรยหน้าด้วยหอมเจียว ต้นหอม ถั่วลูกไก่บด ผักชี และไข่ต้ม
 โหมะน์ตีแบบทวาย () หรือ ดะแวโหมะน์และโตะ () คือโหมนะน์ตีของเมืองทวาย ทางภาคใต้ของประเทศพม่า น้ำราดทำจากปลากุเราสี่หนวดหรือปลาดุกต้มกับน้ำตาลโตนดและกะทิ เมื่อเสิร์ฟจะนำน้ำราดมาราดบนเส้น ก่อนโรยหน้าด้วยมุรุกกุ
 โหมะน์ตีแบบคอเต่าง์ () เป็นโหมะน์ตีที่เรียกตามชื่อหมู่บ้านขนาดเล็กแห่งหนึ่งในภาคซะไกง์ ใช้เส้นกลมใหญ่แบบน่านจี้โตะ น้ำราดทำจากหัวปลาและลูกชิ้นปลา ใส่หัวไชเท้าดอง ถั่วแขก กะหล่ำปลีสับ แป้งถั่วลูกไก่ และน้ำมันกระเทียม โรยหน้าด้วยอะจอ ลูกเนียง และทอดมัน มีมุขปาฐะว่าพระมเหสีนางหนึ่งของพระเจ้ามินดงที่กำลังทรงพระครรภ์ มีพระประสงค์ที่จะเสวยกิมิชาติ ชาวบ้านคอเต่าง์จึงทำเส้นโหมะน์ตีให้มีขนาดกลมใหญ่หนาเหมือนหนอน กลายเป็นเอกลักษณ์พิเศษ
 โหมะน์ตีแบบตองอู () เป็นโหมะน์ตีของเมืองตองอู ลักษณะเป็นยำเส้น เสิร์ฟพร้อมน้ำแกงโหมะน์ฮี่นก้า มะเขือเทศดิบหั่น ถั่วแขกหั่น โรยหน้าด้วยถั่วลูกไก่ทอด และกระเทียมเจียว
 โหมะน์ตีแบบย่างกุ้ง () เป็นโหมะน์ตีของเมืองย่างกุ้ง มีลักษณะที่คล้ายคลึงกับแบบยะไข่เป็นอย่างมาก หากแต่ต่างตรงที่จะเติมน้ำมันลงไปมากกว่า
 โหมะน์ตีแบบโยดะยา () เป็นโหมะน์ตีของเชลยจากอาณาจักรอยุธยาในเมืองมัณฑะเลย์เมื่อราวคริสต์ศตวรรษที่ 17 น้ำราดทำจากปลาแทนเนื้อสัตว์ นำเส้นขนมจีนมาหั่นเป็นชิ้นคลุกเข้ากับน้ำมันขมิ้น เสิร์ฟพร้อมหอมเจียวและถั่วฝักยาวดิบ ส่วนโหมะน์ตีแบบโยดะยาที่ย่านมินตาซุ เสิร์ฟพร้อมกับแป้งถั่ว กุ้งแห้ง และน้ำเกรวีเข้มข้น

 อ้างอิง 

หมวดหมู่:อาหารพม่า
หมวดหมู่:อาหารจากเส้นของพม่า